**การพัฒนาสื่ออินโฟกราฟิก****ส่งเสริมการเรียนรู้**

**เรื่อง พระราชบัญญัติคุ้มครองข้อมูลส่วนบุคคล พ.ศ. 2562**

**รุจิราภรณ์ จิตติธารัตน์, อภิสิทธิ์ เฒ่าเง้า, ภาวินี อินทร์ทอง**

**สาขาวิชา เทคโนโลยีสารสนเทศ คณะ วิทยาศาสตร์และเทคโนโลยี มหาวิทยาลัยราชภัฏพิบูลสงคราม**

**E-mail:** **ruchiraphorn.c@psru.ac.th, apisit.tao@psru.ac.th, pavinee.int@psru.ac.th**

**บทคัดย่อ**

การวิจัยนี้มีวัตถุประสงค์เพื่อพัฒนาสื่ออินโฟกราฟิกสำหรับส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 และเพื่อศึกษาความพึงพอใจของผู้รับชม หลังการรับชมสื่ออินโฟกราฟิกในการส่งเสริมการเรียนรู้ โดยมีประชากรคือ นักศึกษาสาขาเทคโนโลยีสารสนเทศ ชั้นปีที่ 1-4 คณะวิทยาศาสตร์และเทคโนโลยี มหาวิทยาลัยราชภัฏพิบูลสงคราม จำนวน 181 คน โดยวิธีการคัดเลือกกลุ่มเป้าหมายแบบเจาะจง และเครื่องมือในงานวิจัยนี้ ผู้วิจัยได้นำสื่ออินโฟกราฟิกเข้ามาใช้ในการพัฒนาสื่อ เพื่อให้ผู้รับชมสื่อสามารถเข้าใจเนื้อหาได้โดยง่ายและรวดเร็ว และแบบประเมินความพึงพอใจของผู้รับชมที่มีหลังการรับชมสื่ออินโฟกราฟิก เรื่อง พระราชบัญญัติคุ้มครองข้อมูลส่วนบุคคล พ.ศ. 2562

 ผลการวิจัยพบว่า สื่ออินโฟกราฟิกส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 มีคุณภาพ ด้านเนื้อหา อยู่ในระดับมาก โดยค่าเฉลี่ยที่ 4.13 และด้านการนำเสนอ อยู่ในระดับมาก โดยค่าเฉลี่ยที่ 4.00 และผลการประเมินของความพึงพอใจของกลุ่มเป้าหมายที่ตอบแบบสอบถาม จำนวน 178 คน หลังรับชมสื่อ พบว่าอยู่ในระดับ มากที่สุด โดยมีค่าเฉลี่ยอยู่ที่ 4.50

**คำสำคัญ:** อินโฟกราฟิก, การเรียนรู้, พระราชบัญญัติคุ้มครองข้อมูลบุคคล พ.ศ. 2562

**The Development of Infographics to promote Learning**

**Subject: Personal Data Protection Act, B.E.2562**

**Ruchiraphorn Chittitharat, Apisit Taongao, Pavinee Inthong**

**Bachelor of Science in Information Technology**

**Faculty of Science and** **Technology Pibulsongkram Rajabhat University**

**E-mail:** **ruchiraphorn.c@psru.ac.th, apisit.tao@psru.ac.th, pavinee.int@psru.ac.th**

**ABSTRACT**

The objective of this research is to develop instructional graphics to promote learning on the subject of the Personal Data Protection Act, B.E. 2562, and to investigate the satisfaction of viewers after watching the instructional graphics in promoting learning. In this research, the target group chose 181 students in the field of information technology, 1-4th grade, from the Faculty of Science and Technology Pibulsongkram Rajabhat University. and the researchers selected instructional graphics as the medium to facilitate easy and quick understanding of the content for the viewers. Additionally, a satisfaction assessment survey was conducted among the viewers after they watched the instructional graphics on the topic of the Personal Data Protection Act, B.E. 2562.

The research findings indicate that the instructional graphics on the subject of the Personal Data Protection Act, B.E. 2562, have a high level of quality in terms of content, with an average rating of 4.13. Furthermore, the presentation of the instructional graphics is also at a high level, with an average rating of 4.00. The investigate of satisfaction among the sample group of 178 viewers after watching the graphics shows the highest level of satisfaction, with an average rating of 4.50.

**Keywords:** Infographics, Learning, PDPA

**บทนำ**

 ปัจจุบันเครือข่ายสังคมออนไลน์ได้เข้ามามีบทบาทในการชีวิตประจำวันของมนุษย์ ทั้งในการติดต่อสื่อสาร หรือการแบ่งปันข้อมูล ซึ่งการจะเข้าใช้งานในแต่ละแพลตฟอร์ม ก็จะมีการเรียกเก็บข้อมูล ชื่อ-นามสกุล, อีเมล, เบอร์โทรศัพท์, หรือที่อยู่ ก่อนเข้าใช้งาน ซึ่งเป็นข้อมูลที่มีความสำคัญ เนื่องจากสามารถนำไปใช้ในการประมวลผลได้หลายรูปแบบ ด้วยสาเหตุดังกล่าว จึงเกิดความเสี่ยงที่จะมีการนำข้อมูลไปใช้ในทางที่ก่อให้เกิดความเสียหายกับเจ้าของข้อมูลได้ และเพื่อป้องกันความเสี่ยงที่จะถูกละเมิดสิทธิความเป็นส่วนตัว จึงมีการประกาศใช้พระราชบัญญัติคุ้มครองข้อมูลส่วนบุคคล พ.ศ. 2562

 ผู้วิจัยได้ทำการศึกษาปัญหาหลังการประกาศใช้พระราชบัญญัติคุ้มครองข้อมูลส่วนบุคคล พ.ศ. 2562 พบว่า ประชาชนเกิดความสับสนในการตีความกฎหมาย เพราะความซับซ้อนของกฎหมาย ซึ่งสอดคล้องกับความคิดเห็นของ น.ส.ฐิติรัตน์ ทิพย์สัมฤทธิ์กุล อาจารย์คณะนิติศาสตร์ มหาวิทยาลัยธรรมศาสตร์ ที่ได้กล่าวในงานเสวนานักคิดดิจิทัล ครั้งที่ 22 หัวข้อ “สิทธิดิจิทัล กับ การคุ้มครองข้อมูลส่วนตัว ภายใต้ PDPA” ว่าหนึ่งในสาเหตุที่ประชาชนเกิดความสับสน หรือเข้าใจผิดขึ้นในประเด็นการบังคับใช้ เพราะพระราชบัญญัติคุ้มครองข้อมูลบุคคล พ.ศ. 2562 มีความซับซ้อนกว่าเมื่อเทียบกับกฎหมายอื่น (ฐิติรัตน์ ทิพย์สัมฤทธิ์กุล, 2565) ผู้วิจัยจึงแนวคิดที่จะนำสื่ออินโฟกราฟิกมาใช้ในการนำเสนอข้อมูล เพื่อให้ผู้ที่รับชม สามารถทำความเข้าใจ พระราชบัญญัติคุ้มครองข้อมูลบุคคล พ.ศ. 2562 ได้ง่ายขึ้น

 อินโฟกราฟิก เป็นการนำเสนอข้อมูลผ่านรูปภาพกราฟิกที่สามารถเล่าเรื่องและสื่อความหมายได้อย่างชัดเจน จึงทำให้ผู้รับชมสามารถทำความเข้าใจได้โดยง่ายกว่าการนำเสนอข้อมูลผ่านข้อความหรือบทความ และทำให้เนื้อหาที่นำเสนอมีความน่าสนใจ ผ่านการนำ ภาพ เสียง และองค์ประกอบอื่นๆ มาสร้างเป็นภาพเคลื่อนไหวสั้นๆ เพื่อกระตุ้นความสนใจ และช่วยให้ผู้รับชมสามารถประหยัดเวลาในการศึกษา หรือช่วยให้จดจำข้อมูลได้ง่ายขึ้น เนื่องจากเป็นการนำเสนอข้อมูลที่ผ่านการสรุปข้อมูลที่มีปริมาณมากแล้ว

 ดังนั้น ผู้จัดทำ จึงมีแนวคิดในการพัฒนา สื่ออินโฟกราฟิกส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 โดยนำเสนอเพื่อเป็นสื่อประกอบการเรียนรู้ที่สามารถถ่ายทอดกฎหมาย ที่ควรทราบให้สามารถเข้าใจได้โดยง่าย รวดเร็ว และมีความน่าสนใจ

**วัตถุประสงค์การวิจัย**

1. เพื่อพัฒนาสื่ออินโฟกราฟิกสำหรับส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562

2. เพื่อศึกษาความพึงพอใจของผู้รับชม หลังการรับชมสื่ออินโฟกราฟิก

**สมมติฐานการวิจัย**

ผู้รับชมมีความพึงพอใจ สื่อรูปแบบอินโฟกราฟิกในการส่งเสริมการเรียนรู้เรื่อง พระราชบัญญัติคุ้มครองข้อมูลบุคคล พ.ศ. 2562  อยู่ในระดับมาก

**กรอบแนวคิด**



**ภาพที่ 1** กรอบแนวคิดงานวิจัย

**การทบทวนวรรณกรรม**

ภูมิ มูลศิลป์, พรเพ็ญ ไตรพงษ์, พิชชา ใจสมคม (2565) ได้ศึกษาผลกระทบในมิติทางสังคมและเศรษฐกิจที่เกิดจากการบังคับใช้พระราชบัญญัติคุ้มครองข้อมูลส่วนบุคคล พ.ศ. 2562 โดยผลกระทบด้านสังคม พบว่า ทุกภาคส่วนยังขาดความรู้ความเข้าใจ จึงมีข้อเสนอแนะว่า ควรส่งเสริมความรู้ความเข้าใจเกี่ยวกับกฎหมายคุ้มครองข้อมูลส่วนบุคคลที่ถูกต้อง เพื่อให้มีการรับรู้ถึงสิทธิตามกฎหมายของตนเอง ผู้วิจัย จึงมีแนวคิดในการนำกฎหมายคุ้มครองข้อมูลส่วนบุคคล มาพัฒนาเป็นสื่อ เพื่อให้เกิดการเรียนรู้ในเรื่อง พระราชบัญญัติคุ้มครองข้อมูลส่วนบุคคล พ.ศ. 2562

 ปนัดดา ใจบุญลือ และคณะ (2564) ได้ทำการวิจัยเรื่อง การออกแบบและพัฒนาข้อมูลสารสนเทศเชิงภาพเคลื่อนไหวตามหลักการอินโฟกราฟิกในการถ่ายทอดความรู้จากงานวิจัยสู่ชุมชน เพื่อส่งเสริมความรู้ในการอนุรักษ์สิ่งแวดล้อมชุมชนบ้านคลองโคน จังหวัดสมุทรสงคราม ได้มีการพัฒนาข้อมูลให้อยู่ในรูปแบบของสารสนเทศเชิงภาพเคลื่อนไหวตามหลักของอินโฟกราฟิก ในการถ่ายทอดความรู้จากงานวิจัยที่เป็นข้อมูลเชิงวิชาการให้ง่ายต่อการทำความเข้าใจและสามารถเข้าถึงกลุ่มเป้าหมายพบว่าประสิทธิภาพของข้อมูลสารสนเทศที่ได้นำเสนอมีผลต่อการรับรู้ของคนในชุมชน และมีค่าเฉลี่ยการรับรู้อยู่ในระดับมาก ผู้วิจัย จึงนำแนวคิดในการนำมาปรับใช้ในการนำเสนอข้อมูล เพื่อให้การเรียนรู้มีประสิทธิภาพ

 ยุวรี อยู่เจริญ (2564) ได้ศึกษาและทำการวิจัยเกี่ยวกับ การพัฒนาสื่ออินโฟกราฟิก รายวิชาการงานอาชีพ และเทคโนโลยี ระดับประถมศึกษาปีที่ 1 พบว่า สื่ออินโฟกราฟิกเป็นสื่อที่มีส่วนให้ผู้เรียนเกิดการเรียนรู้ตามวัตถุประสงค์อย่างมีประสิทธิภาพ และช่วยให้ผู้เรียนสะดวกต่อการทบทวนความรู้ด้วยตนเอง ผู้วิจัย จึงมีแนวคิดในการนำสื่ออินโฟกราฟิกมานำเสนอข้อมูล เพื่อให้ผู้รับชมสะดวกต่อการเรียนรู้

 จักรภัทร เครือฟัก และรุจโรจน์ แก้วอุไร (2563) ได้ศึกษาเรื่องการรับรู้และความพึงพอใจของนักเรียนชั้นมัธยมศึกษาปีที่ 3 โรงเรียนจ่านกร้องที่มีต่อสื่อประกอบการเรียนรู้แบบอินโฟกราฟิก รายวิชาวิทยาศาสตร์ เรื่อง ดาราศาสตร์และอวกาศ พบว่า หลังเรียนด้วยสื่อประกอบการเรียนแบบอินโฟกราฟิก นักเรียนมีการรับรู้เนื้อหาสื่อการเรียนมากกว่าก่อนเรียนอย่างมีนัยสำคัญทางสถิติที่ระดับ .05 และพบว่าสื่อรูปแบบอินโฟกราฟิกเป็นสื่อที่เหมาะสมกับการเรียนและทำให้ผู้เรียนเกิดความพึงพอใจ ผู้วิจัย จึงมีแนวคิดในการนำสื่ออินโฟกราฟิกมาปรับใช้กับสื่อที่จะพัฒนา เพื่อให้สื่อที่พัฒนามีความเหมาะสมกับการเรียนรู้มากที่สุด

 เกศินี สอนพินิจ, ปุญญาพร แก้วกูล และ กมลรัตน์ สมใจ (2565) ได้ทำการวิจัย เรื่องการพัฒนาสื่ออินโฟกราฟิกที่มีปฏิสัมพันธ์ด้วยเทคโนโลยีเสมือนจริงในรูปแบบโมชันกราฟิก เรื่องโรคอันตรายที่เกิดขึ้นในเด็ก โดยมุ่งเน้นไปที่การใช้สื่ออินโฟกราฟิกในรูปแบบโมชันกราฟิกเกี่ยวกับโรคอันตรายที่เกิดขึ้นในเด็ก ทำให้ผู้เรียนสามารถมีปฏิสัมพันธ์ด้วยเทคโนโลยีเสมือนจริงในรูปแบบโมชันกราฟิก 2 มิติที่เคลื่อนไหว พบว่าผลการประเมินความพึงพอใจของผู้เรียนอยู่ในระดับ พึงพอใจมาก จากการศึกษางานวิจัยดังกล่าวทางผู้วิจัยจึงได้นำการทำโมชันกราฟิกมาประยุกต์ใช้กับการพัฒนาสื่ออินโฟกราฟิกส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 ให้มีภาพ 2 มิติที่เคลื่อนไหวได้น่าสนใจยิ่งขึ้น

**วิธีดำเนินการวิจัย**

**1. ประชากรและกลุ่มตัวอย่าง**

 1.1 ประชากร คือ นักศึกษาสาขาเทคโนโลยีสารสนเทศ ชั้นปีที่ 1-4 คณะวิทยาศาสตร์และเทคโนโลยี มหาวิทยาลัยราชภัฏพิบูลสงคราม จำนวน 181 คน โดยวิธีการคัดเลือกกลุ่มเป้าหมายแบบเจาะจง

**2. การสร้างเครื่องมือและการหาคุณภาพเครื่องมือ**

 2.1 สื่อส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 โดยมีีขั้นตอนในการสร้างเครื่องมือ ดังนี้

 2.1.1 ศึกษาเอกสารและงานวิจัยที่เกี่ยวข้องกับ พระราชบัญญัติคุ้มครองข้อมูลส่วนบุคคล พ.ศ. 2562 และการพัฒนาสื่ออินโฟกราฟิก

 2.1.2 พัฒนาสื่ออินโฟกราฟิกส่งเสริมการเรียนรู้เรื่อง พระราชบัญญัติคุ้มครองข้อมูลส่วนบุคคล พ.ศ. 2562 โดยใช้โปรแกรม อะโดบี อิลลัสเตร ในการสร้างและออกแบบ สื่ออินโฟกราฟิก, โปรแกรม อะโดบี อาฟเตอร์เอฟเฟกต์ ในการสร้างภาพเคลื่อนไหว, โปรแกรม อะโดบี พรีเมียร์ ใช้ในการตัดต่อภาพและเสียง

2.2 แบบประเมินคุณภาพสื่อ สำหรับผู้เชี่ยวชาญ เพื่อประเมินคุณภาพของสื่ออินโฟกราฟิก 3 ชุด โดยแบ่งเป็น 2 ตอนดังนี้

 ตอนที่ 1 ข้อมูลทั่วไปของผู้เชี่ยวชาญ โดยจัดเก็บ ทักษะความชำนาญของผู้เชี่ยวชาญที่ทำการประเมิน

 ตอนที่ 2 แบบประเมินความเหมาะสมของสื่ออินโฟกราฟิก ในด้านต่างๆ ดังนี้

 1) ด้านเนื้อหา

 2) ด้านการนำเสนอ

2.3 แบบประเมินความพึงพอใจ สำหรับกลุ่มเป้าหมาย ที่รับชมสื่อเพื่อส่งเสริมการเรียนรู้เรื่องพระราชบัญญัติคุ้มครองข้อมูลส่วนบุคคล พ.ศ. 2562 โดยใช้วิธีการเลือกกลุ่มเป้าหมายแบบเจาะจง จำนวน 181 ชุด โดยแบ่งเป็น 2 ตอน ดังนี้

 ตอนที่ 1 ข้อมูลทั่วไปของผู้ตอบแบบประเมิน โดยจัดเก็บ ชั้นปีของนักศึกษาที่ทำแบบประเมิน

ตอนที่ 2 แบบประเมินความพึงพอใจในการรับชมสื่ออินโฟกราฟิก โดยแบ่งออกเป็นหัวข้อต่างๆ ดังนี้

 1) ชิ้นงานมีความน่าสนใจ สามารถดูได้จนจบ

 2) ทำให้มีความเข้าใจเกี่ยวกับกฎหมายเพิ่มขึ้น

 3) การถ่ายทอดเนื้อหามีความชัดเจน

 4) เสียงในการนำเสนอมีความน่าสนใจ

 5) ความสวยงานในการออกแบบ

 โดยแบบประเมินความพึงพอใจ ได้ผ่านการประเมินผลการหาค่า IOC จากผู้เชี่ยวชาญจำนวน 3 ท่าน โดยผลการหาค่า IOC คำถามในแบบประเมินจำนวน 5 ข้อ สามารถนำไปใช้ได้ทั้งหมด 5 ข้อ โดยกำหนดเกณฑ์การประเมิน ในการกำหนดการให้ค่าดัชนี ดังนี้ (สุรพงษ์ คงสัตย์, ธีรชาติ ธรรมวงค์, 2551)

 ให้คะแนน = +1 หมายถึง แน่ใจว่าข้อคำถามวัดได้ตรงตามวัตถุประสงค์

ให้คะแนน = 0   หมายถึง ไม่แน่ใจ แน่ใจว่าข้อคำถามวัดได้ตรงตามวัตถุประสงค์

ให้คะแนน = -1  หมายถึง แน่ใจว่าข้อคำถามวัดได้ไม่ตรงตามวัตถุประสงค์

เกณฑ์คัดเลือกค่าIOC

ค่าIOC ตั้งแต่ 0.50-1.00 มีค่าความเที่ยงตรง ใช้ได้

ค่าIOC ต่ำกว่า 0.50 ต้องปรับปรุง ยังใช้ไม่ได้

**3.ขอบเขตการวิจัย**

 ในการพัฒนาสื่ออินโฟกราฟิกส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 ผู้วิจัยได้แบ่งเนื้อหาออกเป็น 3 หัวข้อ คือ ความรู้พื้นฐานของ พระราชบัญญัติคุ้มครองข้อมูลส่วนบุคคล พ.ศ. 2562, สาระสำคัญของ พระราชบัญญัติคุ้มครองข้อมูลส่วนบุคคล พ.ศ. 2562, การปรับใช้ พระราชบัญญัติคุ้มครองข้อมูลส่วนบุคคล พ.ศ.2562 ในชีวิตประจำวัน โดยมีแผนภูมิเนื้อหาของสื่ออินโฟกราฟิก ดังภาพที่ 2



**ภาพที่ 2** แผนภูมิเนื้อหาสื่ออินโฟกราฟิก

**4. การเก็บรวบรวมข้อมูล**

4.1 ผู้วิจัยได้ศึกษาข้อมูลงานวิจัยที่เกี่ยวข้องกับการพัฒนาสื่ออินโฟกราฟิก เพื่อวิเคราะห์และนำมาเป็นแนวทางในการพัฒนาสื่ออินโฟกราฟิก และแนวทางในการออกแบบประเมินความพึงพอใจของผู้รับชม สื่ออินโฟกราฟิก เรื่องพระราชบัญญัติคุ้มครองข้อมูลส่วนบุคคล พ.ศ. 2562

 4.2 จัดทำแบบประเมินความพึงพอใจ สื่ออินโฟกราฟิกส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 และให้ผู้เชี่ยวชาญจำนวน 3 ท่าน ประเมินความเหมาะสมของสื่ออินโฟกราฟิก ในด้านเนื้อหา และด้านการนำเสนอ

 4.3 ผู้วิจัยให้กลุ่มตัวอย่างทำแบบประเมินความพึงพอใจ ที่มีต่อสื่ออินโฟกราฟิก ในรูปแบบออนไลน์ โดยทำการเก็บรวบรวม ข้อมูลในช่วงเดือน กันยายน พ.ศ. 2565 ถึง เดือน ตุลาคม พ.ศ. 2565 และตรวจสอบความถูกต้องจากการรวบรวมข้อมูล ว่ามีการตอบแบบสอบถามอย่างครบถ้วนสมบูรณ์ เพื่อนำมาวิเคราะห์ความพึงพอใจของผู้รับชม

**5. การวิเคราะห์ข้อมูล**

 ผู้วิจัยทำการวิเคราะห์ข้อมูลด้วยสถิติเชิงพรรณนา (Descriptive Static) ประกอบด้วย ค่าร้อยละ (Percentage) ค่าเฉลี่ย ($\overbar{x}$) โดยสูตร

 $\overbar{x}= \frac{\sum\_{}^{}x}{n}$

 เมื่อ $\overbar{x}$ คือ ค่าเฉลี่ยเลขคณิต (1)

 $\sum\_{}^{}x$ คือ ค่าผลรวมของคะแนนทั้งหมด

 $n$ คือ จำนวนข้อมูลทั้งหมด

และสูตรส่วนเบี่ยงเบนมาตรฐาน (Standard Deviation)

 $S.D. $=$ \sqrt{\frac{(x-\overbar{x}^{2})}{n-1}}$

 เมื่อ $S.D.$ คือ ส่วนเบี่ยงเบนมาตรฐาน (2)

 $x$ คือ ข้อมูล

 $\overbar{x}$ คือ ค่าเฉลี่ยเลขคณิต

 $n$ คือ จำนวนข้อมูลทั้งหมด

โดยใช้เกณฑ์การประเมิน ในการกำหนดการให้ค่าเฉลี่ย ดังนี้ (พิสุทธา อารีราษฎร์, 2550, 176)

 ค่าเฉลี่ยเท่ากับ 4.50 – 5.00 หมายความว่า ระดับมากที่สุด

 ค่าเฉลี่ยเท่ากับ 3.50 – 4.49 หมายความว่า ระดับมาก

 ค่าเฉลี่ยเท่ากับ 2.50 – 3.49 หมายความว่า ระดับปานกลาง

 ค่าเฉลี่ยเท่ากับ 1.50 – 2.49 หมายความว่า ระดับน้อย

 ค่าเฉลี่ยเท่ากับ 1.00 – 1.49 หมายความว่า ระดับน้อยที่สุด

**ผลการวิจัย**

 ผลการพัฒนาสื่ออินโฟกราฟิกสำหรับส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562

แสดงดังภาพที่ 3 ถึงภาพที่ 5



ภาพที่ 3 อธิบายความหมายของ พระราชบัญญัติคุ้มครองข้อมูลส่วนบุคคล พ.ศ. 2562



ภาพที่ 4 อธิบายผู้ที่จะต้องปฏิบัติตาม พระราชบัญญัติคุ้มครองข้อมูลส่วนบุคคล พ.ศ. 2562



ภาพที่ 5 อธิบายขั้นตอนในการประมวลผลข้อมูล

 หลังจากนั้น ผู้วิจัยได้นำสื่ออินโฟกราฟิกส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 ที่พัฒนาขึ้นมาให้ผู้เชี่ยวชาญ จำนวน 3 ท่านรับชม แล้วทำการประเมินความคุณภาพของสื่อ ซึ่งผลการประเมินของผู้เชี่ยวชาญ แสดงดังตารางที่ 1

ตารางที่ 1 ผลการประเมินคุณภาพสื่ออินโฟกราฟิก เรื่อง พระราชบัญญัติคุ้มครองข้อมูลส่วนบุคคล พ.ศ. 2562

|  |  |  |  |
| --- | --- | --- | --- |
| **รายการ**  | $$\overbar{x}$$ | **S.D.** | **ระดับคุณภาพ** |
| **ด้านเนื้อหา** |
| 1. การตีความของเนื้อหามีความถูกต้อง | 4.00 | 0 | มาก |
| 2. การลำดับเนื้อหามีความถูกต้อง | 4.00 | 0 | มาก |

ตารางที่ 1 ผลการประเมินคุณภาพสื่ออินโฟกราฟิก เรื่อง พระราชบัญญัติคุ้มครองข้อมูลส่วนบุคคล พ.ศ. 2562 (ต่อ)

|  |  |  |  |
| --- | --- | --- | --- |
| **รายการ**  | $$\overbar{x}$$ | **S.D.** | **ระดับคุณภาพ** |
| **ด้านเนื้อหา** |
| 3. การใช้ภาษา และสื่อสารชัดเจน เข้าใจง่าย และตรงประเด็น | 4.33 | 0.577 | มาก |
| 4. ความสอดคล้องของเนื้อหาในแต่ละหัวเรื่อง | 4.33 | 0.577 | มาก |
| 5. การถ่ายทอดทักษะความรู้ทางกฎหมาย | 4.00 | 0 | มาก |
| **ผลรวมด้านเนื้อหา** | 4.13 | 0.231 | มาก |
| **ด้านการนำเสนอ** |
| 1. เสียงและจังหวะในการบรรยายมีความเหมาะสม | 4.33 | 0.577 | มาก |
| 2. การนำเสนอมีความน่าสนใจ สามารถดูได้จนจบ | 3.67 | 0.577 | มาก |
| 3. ความคิดสร้างสรรค์ในการออกแบบ | 4.00 | 1 | มาก |
| 4. เทคนิคการสร้างชิ้นงานนำเสนอให้บุคคลอื่นเข้าใจกฎหมายได้ง่ายขึ้น | 4.00 | 1 | มาก |
| 5. ความสวยงาม ความมีเอกลักษณ์ของงานรวม | 4.00 | 1 | มาก |
| **ผลรวมด้านการนำเสนอ** | 4 | 0.831 | มาก |
| **รวม** | 4.07 | 0.531 | มาก |

จากตารางที่ 1 แสดงให้เห็นถึงคุณภาพสื่อจากความพึงพอใจของผู้เชี่ยวชาญ 3 ท่าน ที่มีต่อสื่ออินโฟกราฟิกส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 โดยภาพรวมสื่อมีคุณภาพ อยู่ในระดับมาก ($\overbar{x}$ = 4.07 และ S.D. = 0.531) ด้านที่มีคุณภาพสูงสุด คือ ด้านการใช้ภาษา และสื่อสารชัดเจน เข้าใจง่าย และตรงประเด็น, ด้านความสอดคล้องของเนื้อหาในแต่ละหัวเรื่อง และด้านเสียงและจังหวะในการบรรยายมีความเหมาะสม  ($\overbar{x}$ = 4.33 และ S.D. = 0.577) รองลงมา คือ ด้านการตีความของเนื้อหามีความถูกต้อง, ด้านการลำดับเนื้อหามีความถูกต้อง, ด้านการถ่ายทอดทักษะความรู้ทางกฎหมาย ($\overbar{x}$ = 4 และ S.D. = 0) ด้านความคิดสร้างสรรค์ในการออกแบบ, ด้านเทคนิคการสร้างชิ้นงานนำเสนอให้บุคคลอื่นเข้าใจกฎหมายได้ง่ายขึ้น ความสวยงาม และด้านความมีเอกลักษณ์ของงานรวม ($\overbar{x}$ = 4 และ S.D. = 1) และด้านที่มีคุณภาพน้อยที่สุด คือ ด้านการนำเสนอมีความน่าสนใจ สามารถดูได้จนจบ ($\overbar{x}$ = 3.67 และ S.D. = 0.577)

 จากนั้นผู้วิจัยจึงได้นำสื่ออินโฟกราฟิกที่ผ่านการประเมินจากผู้เชี่ยวชาญ นำไปให้กลุ่มตัวอย่าง จำนวน 181 คนรับชม แล้วทำการประเมินความพึงพอใจ โดยมีผู้ตอบประเมินอย่างครบถ้วน จำนวน 178 คน ซึ่งผลการประเมินของกลุ่มตัวอย่าง แสดงดังตารางที่ 2

ตารางที่ 2 ผลการประเมินความพึงพอใจของกลุ่มตัวอย่าง

|  |  |  |  |
| --- | --- | --- | --- |
| **รายการ** | $$\overbar{x}$$ | **S.D.** | **ระดับความพึงพอใจ** |
| 1. ชิ้นงานมีความน่าสนใจ สามารถดูได้จนจบ | 4.48 | 0.501 | มาก |
| 2. ทำให้มีความเข้าใจเกี่ยวกับกฎหมายเพิ่มขึ้น | 4.49 | 0.501 | มาก |
| 3. การถ่ายทอดเนื้อหามีความชัดเจน | 4.53 | 0.500 | มากที่สุด |
| 4. เสียงในการนำเสนอมีความน่าสนใจ | 4.48 | 0.501 | มาก |

ตารางที่ 2 ผลการประเมินความพึงพอใจของกลุ่มตัวอย่าง (ต่อ)

|  |  |  |  |
| --- | --- | --- | --- |
| **รายการ** | $$\overbar{x}$$ | **S.D.** | **ระดับความพึงพอใจ** |
| 5. ความสวยงานในการออกแบบ | **4.51** | **0.501** | **มากที่สุด** |
| **ผลเฉลี่ยรวม** | **4.50** | **0.501** | **มากที่สุด** |

จากตารางที่ 2 พบว่า ผลการประเมินความพึงพอใจของกลุ่มตัวอย่าง 178 คน ที่มีต่อที่มีต่อสื่ออินโฟกราฟิกส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 มีความพึงพอใจเฉลี่ยอยู่ในระดับ มากที่สุด ($\overbar{x}$ = 4.50 และ S.D. = 0.501) ด้านที่มีความพึงพอใจสูงสุด คือ การถ่ายทอดเนื้อหามีความชัดเจน ($\overbar{x}$ = 4.53 และ S.D. = 0.5) รองลงมา คือ ด้านความสวยงานในการออกแบบ ($\overbar{x}$ = 4.51 และ S.D. = 0.5) รองลงมา คือ ด้านทำให้มีความเข้าใจเกี่ยวกับกฎหมายเพิ่มขึ้น ($\overbar{x}$ = 4.49 และ S.D. = 0.501) และด้านที่มีความพึงพอใจน้อยที่สุด คือ ด้านชิ้นงานมีความน่าสนใจ สามารถดูได้จนจบ และด้านเสียงในการนำเสนอมีความน่าสนใจ ($\overbar{x}$ = 4.48 และ S.D. = 0.501)

**สรุปผลและอภิปรายผล**

**สรุปผล**

การศึกษาในครั้งนี้ผู้วิจัยได้พัฒนาสื่ออินโฟกราฟิกส่งเสริมการเรียนรู้  เรื่อง พระราชบัญญัติคุ้มครองข้อมูลส่วนบุคคล พ.ศ. 2562  มีวัตถุประสงค์ เพื่อศึกษาการพัฒนาและศึกษาความพึงพอใจของผู้ที่รับชมสื่ออินโฟกราฟิก และนำมาแก้ปัญหาความสับสนในการตีความกฎหมาย อันเนื่องมาจากความซับซ้อนของข้อกฎหมาย ทำให้ผู้ที่ได้รับชมสื่ออินโฟกราฟิกสามารถทำความเข้าใจ พระราชบัญญัติคุ้มครองข้อมูลบุคคล พ.ศ. 2562 ได้ง่ายขึ้น ซึ่งมีผลความพึงพอใจหลังการรับชม อยู่ในระดับ มากที่สุด ที่ค่าเฉลี่ย ($\overbar{x}$ = 4.50 และ S.D. = 0.501)

**อภิปรายผล**

 ผู้วิจัยได้พัฒนาสื่ออินโฟกราฟิกส่งเสริมการเรียนรู้  เรื่อง พระราชบัญญัติคุ้มครองข้อมูลส่วนบุคคล พ.ศ. 2562 เพื่อให้สื่อที่พัฒนามีความเหมาะสมกับการเรียนรู้มากที่สุด โดยได้ประเมินคุณภาพสื่อ ก่อนนำให้กลุ่มเป้าหมายรับชม โดยมีผู้เชี่ยวชาญด้านเนื้อหา จำนวน 1 ท่าน และผู้เชี่ยวชาญด้านกราฟิก จำนวน 2 ท่าน พบว่า ด้านเนื้อหา มีค่าเฉลี่ยรวมอยู่ในระดับ มาก ที่ค่าเฉลี่ย ($\overbar{x}$ = 4.13 และ S.D. = 0.231) และ ด้านการการนำเสนอ มีค่าเฉลี่ยรวมอยู่ในระดับ มาก ที่ค่าเฉลี่ย ($\overbar{x}$ = 4.00 และ S.D. = 0.831) แล้วจึงนำสื่อไปให้กลุ่มเป้าหมายรับชม และผลการประเมินพบว่าเป็นไปตามสมมุติฐานที่ตั้งไว้ ดังนี้โดยมีผลเฉลี่ยรวมอยู่ในระดับ มากที่สุด ที่คะแนน ($\overbar{x}$ = 4.50 และ S.D. = 0.501) ซึ่งสอดคล้องกับงานวิจัยของ จักรภัทร เครือฟัก และรุจโรจน์ แก้วอุไร (2563) ที่ได้วิจัยโดยนำสื่อรูปแบบอินโฟกราฟิกมาปรับใช้กับการเรียนการสอน โดยพบว่า หลังเรียนด้วยสื่อประกอบการเรียนแบบอินโฟกราฟิก พบว่านักเรียนมีระดับความพึงพอใจสื่อประกอบการเรียน โดยมีคะแนนเฉลี่ยอยู่ในระดับมาก ($\overbar{x}$ = 4.20 และ S.D. = 0.69) และพบว่าสื่อรูปแบบอินโฟกราฟิกเป็นสื่อที่เหมาะสมกับการเรียนและทำให้ผู้เรียนเกิดความพึงพอใจ

**ข้อเสนอแนะ**

**1. ข้อเสนอแนะในการนำผลวิจัยไปใช้หรือเสนอแนะเชิงนโยบาย**

 1.1 ผู้ที่ต้องการนำเสนอข้อมูล สามารถนำผลการพัฒนาสื่ออินโฟกราฟิกส่งเสริมการเรียนรู้ เรื่อง พระราชบัญญัติคุ้มครองข้อมูลส่วนบุคคล พ.ศ. 2562 ไปเป็นแนวทางในการพัฒนาสื่อ เพื่อให้สื่อที่พัฒนามีประสิทธิภาพในการสื่อสารข้อมูล

**2. ข้อเสนอแนะในการวิจัยต่อไป**

 2.1 ควรเพิ่มการเคลื่อนไหวให้หลากหลาย เพื่อเพิ่มความน่าสนใจให้มากยิ่งขึ้น

 2.2 ลดการใช้ตัวหนังสือให้น้อยลง เพื่อให้ง่ายต่อการทำความเข้าใจและดึงดูดความสนใจที่มากขึ้น

**เอกสารอ้างอิง**

กรุงเทพธุรกิจ มีเดีย จำกัด. (2565). *วงเสวนาชี้ประชาชนตื่นตัวกฎหมาย "PDPA" แต่ยังสับสน-เข้าใจผิด*. สืบค้น 18 กันยายน 2565, จาก https://www.bangkokbiznews.com/news/1013281

เกศินี สอนพินิจ และคณะ. (2565). การพัฒนาสื่ออินโฟกราฟิกที่มีปฏิสัมพันธ์ด้วยเทคโนโลยีเสมือนจริงในรูปแบบโมชันกราฟิกเรื่องโรคอันตรายที่เกิดขึ้นในเด็ก. *การจัดการเทคโนโลยีและนวัตกรรม,* 8(1), 1-8.

จักรภัทร เครือฟัก และรุจโรจน์ แก้วอุไร. (2563). การรับรู้และความพึงพอใจของ นักเรียนชั้นมัธยมศึกษาปีที่ 3 โรงเรียนจ่านกร้องที่มีต่อสื่อประกอบการเรียนรู้แบบ อินโฟกราฟิก. วารสารศิลปศาสตร์ มหาวิทยาลัยอุบลราชธานี, 16(1), 115-136.

ปนัดดา ใจบุญลือ และคณะ. (2564). การออกแบบและพัฒนาข้อมูลสารสนเทศเชิงภาพเคลื่อนไหวตามหลักการอินโฟกราฟิกในการถ่ายทอดความรู้จากงานวิจัยสู่ชุมชน เพื่อส่งเสริมความรู้ในการอนุรักษ์สิ่งแวดล้อมชุมชนบ้านคลองโคน จังหวัดสมุทรสงคราม ส่งเสริมความรู้ในการอนุรักษ์สิ่งแวดล้อมชุมชนบ้านคลองโคน จังหวัดสมุทรสงคราม. วารสารสถาบันวิจัยและพัฒนา มหาวิทยาลัยราชภัฏบ้านสมเด็จเจ้าพระยา, 6(1), 68-80.

ภูมิ มูลศิลป์ และคณะ. (2565). ผลกระทบที่เกิดจากการบังคับใช้พระราชบัญญัติคุ้มครองข้อมูลส่วนบุคคล พ.ศ. 2562. วารสารสังคมศาสตร์และมานุษยวิทยาเชิงพุทธ, 7(6), 557-574

ยุวรี อยู่เจริญ. (2564). การพัฒนาสื่ออินโฟกราฟิก รายวิชาการงานอาชีพ และเทคโนโลยี ระดับประถมศึกษาปีที่ 1. The New Viridian Journal of Arts, Humanities and Social Sciences, 1(1), 2564

รับขวัญ ชลดำรงกุล และ อมรเชษฐ์ จินดาอภิรักษ์. *PDPA ฉบับเข้าใจง่าย สไตล์ EasyPDPA* (พิมพ์ครั้งที่ 1). กรุงเทพ: บริษัท ไซเบอร์ พริ้นท์กรุ๊ป จำกัด.